2. ลักษณะการประกอบธุรกิจ

2.1 ประวัติความเป็นมาและพัฒนาการที่สำคัญ

บริษัทเริ่มดำเนินธุรกิจโดยการจัดตั้ง บริษัท มาสเตอร์ แอด จำกัด ในปี 2531 :ซึ่งมีนายนพดล
ตัณศลารักษ์ เป็นผู้ก่อตั้ง ด้วยทุนจดทะเบียน 600,000 บาท และต่อมาในปี 2532
ได้มีผู้ร่วมลงทุนเพิ่มอีก 2 ท่าน คือ นายพิเชษฐ มณีรัตนะพร และนายธวัช มีประเสริฐสกุล

บริษัทได้กำหนดวัตถุประสงค์หลักคือ
การประกอบธุรกิจเพื่อให้บริการและรับจ้างผลิตสื่อป้ายโฆษณาและบันเทิง
โดยมุ่งเน้นงานโฆษณาที่ใช้สื่อป้ายโฆษณาภายนอกที่อยู่อาศัย (Out of Home Media)
ซึ่งสินค้าของบริษัทในช่วงแรกคือสื่อป้ายโฆษณาประเภทป้ายโฆษณาประชาสัมพันธ์ขนาดใหญ่(
Billboard)

ความเป็นมาของบริษัทสรุปได้พอสังเขปดังนี้

  ปี 2536 นำเทคโนโลยีจากต่างประเทศ ที่เรียกว่าป้ายไตรวิชั่น
  ด้วยเทคนิคการพลิกแท่งปริซึมให้เกิดภาพโฆษณาในลักษณะพลิกเปลี่ยนภาพโฆษณาได้ 3 ภาพ ต่อ 1
  ป้าย นำมาใช้งานบนป้ายโฆษณาต่าง ๆ
  ซึ่งมีทั้งขนาดใหญ่และขนาดเล็กตามการใช้งานและสถานที่ติดตั้ง

  ปี 2537 เพิ่มทุนจดทะเบียนและเรียกชำระแล้วเป็น 3,000,000 บาท

  นำเทคโนโลยีทางวิศวกรรมมาประยุกต์ใช้กับธุรกิจสื่อป้ายโฆษณาประเภท Billboard
  โดยดำเนินการก่อสร้างโครงสร้างป้ายในรูปแบบเสาเดี่ยว (Mono Pole) และ เสาคู่
  (Double Pole) แทนโครงสร้างแบบถักใยแมงมุม (Steel Truss)

  ปี 2538 เพิ่มทุนจดทะเบียนและเรียกชำระเป็น 6,000,000 บาท

  ปี 2539 - ร่วมลงทุนกับบริษัท อิงค์เจ็ท อิมเมจเจส (เอ็ม) เอสดี เอ็น บีเอชดี จำกัด
  จากประเทศมาเลเชีย เพื่อจัดตั้งบริษัท อิงค์เจ็ท อิมเมจเจส (ประเทศไทย) จำกัด
  ในการลงทุนเริ่มแรก บริษัทถือหุ้นในสัดส่วนร้อยละ 40
  โดยเป็นการถือครองหุ้นเพื่อสำรองการกระจายให้แก่ผู้ร่วมลงทุนรายหนึ่ง
  และภายหลังได้มีการกระจายหุ้นในส่วนนั้นออก ทำให้บริษัทเหลือเงินลงทุนในสัดส่วนร้อยละ
  27.78 คิดเป็นเงินลงทุน 1.67 ล้านบาท การร่วมทุนจัดตั้งบริษัทอิงค์เจ็ท อิมเมจเจส
  (ประเทศไทย) จำกัด มีวัตถุประสงค์เพื่อประกอบธุรกิจรับผลิตภาพในระบบคอมพิวเตอร์อิงค์เจ็ท
  เพื่อใช้สำหรับงานผลิตสื่อป้ายโฆษณาทั้งภายนอกและภายในอาคารหลายรูปแบบ ปัจจุบันมีเงินลงทุน
  33.33%

-   ร่วมลงทุนกับบริษัท เคลียร์ ชาแนล อินเตอร์เนชั่นแนล จำกัด
    ผู้ผลิตสื่อโฆษณาชั้นนำจากประเทศอังกฤษ เพื่อจัดตั้งบริษัท มาสเตอร์ แอนด์ มอร์ จำกัด
    โดยบริษัทถือหุ้นในสัดส่วนร้อยละ 51 คิดเป็นเงินลงทุน 10.20 ล้านบาท
    มีวัตถุประสงค์เพื่อประกอบธุรกิจผลิตสื่อป้ายโฆษณาที่มีขนาดเล็กต่ำกว่า 60 ตารางเมตร

  บริษัท เคลียร์ ชาแนล อินเตอร์เนชั่นแนล จำกัด เป็นบริษัทชั้นนำด้านสื่อโฆษณา
  ที่มีชื่อเสียงเป็นที่รู้จักอย่างแพร่หลายในแถบยุโรบ ที่ใหญ่ที่สุดในโลก
  โดยมีสำนักงานใหญ่อยู่ที่ประเทศอังกฤษ และมีสาขาย่อย อยู่ในหลายประเทศทั่วโลก
  ดำเนินธุรกิจทั้งในส่วนของ สื่อโฆษณาภายนอกที่อยู่อาศัย, วิทยุ และ ด้านบันเทิงต่าง ๆ
  สำหรับในส่วนธุรกิจสื่อโฆษณาภายนอกที่อยู่อาศัยนั้น บริษัท เคลียร์ ชาแนล
  ถือเป็นบริษัทผู้ให้บริการสื่อโฆษณาภายนอกที่อยู่อาศัยที่ใหญ่ที่สุดในโลก

  ปี 2539-2544 ขยายการดำเนินธุรกิจไปยังสื่อป้ายโฆษณาประเภทอื่นๆ
  เพื่อเพิ่มทางเลือกให้กับลูกค้า เช่น สื่อป้ายโฆษณา Dyna Vision, Focus Display, City
  vision, Balloon, Airship เป็นต้น

ปี 2545 เพิ่มทุนจดทะเบียนและเรียกชำระแล้วเป็น 100,000,000 บาท

  เริ่มนำระบบบริหารคุณภาพ ISO 9001 : 2000 เข้ามาใช้ในการบริหารงาน
  และได้รับการรับรองมาตรฐาน ISO 9001 : 2000 จากสถาบัน United Registrar of
  Systems Limited (URS) ประเทศอังกฤษเป็นรายแรก
  และเป็นรายเดียวในปัจจุบันสำหรับบริษัทที่ดำเนินธุรกิจสื่อป้ายโฆษณาในประเทศไทย
  ภายใต้สโลแกนว่า “สร้างสรรค์สื่อยึดถือคุณภาพ”

  ปี 2546 - เพิ่มทุนจดทะเบียนเป็น 125,000,000 บาท
  และทำการแปรสภาพเป็นบริษัทมหาชนจำกัด

  เพื่อเตรียมพร้อมในการเสนอขายหลักทรัพย์ต่อประชาชนทั่วไปและนำบริษัทเข้าจดทะเบียนในตลาดหลักทรัพย์
  MAI และทำการกระจายหุ้นไปยังนักลงทุนครั้งแรกในวันที่ 19 กันยายน 2546

  - ร่วมลงทุนกับบริษัท ไรท์ ซายน์ โอเอ็นเอ็ม สวีเดน เอบี จำกัด ประเทศสวีเดน
  เพื่อจัดตั้งบริษัท มาโก้ ไรท์ ซายน์ จำกัด มีทุนจดทะเบียน 5 ล้านบาท
  ในการลงทุนบริษัทถือหุ้นในสัดส่วนร้อยละ 80 การร่วมทุนจัดตั้งบริษัท มาโก้ ไรท์ ซายน์ จำกัด
  มีวัตถุประสงค์เพื่อประกอบธุรกิจในการผลิตอุปกรณ์ ไตรวิชั่น โดยส่งผลประโยชน์ให้บริษัท
  มาสเตอร์แอด จำกัด (มหาชน)
  สามารถลดต้นทุนจากการนำเข้าอุปกรณ์ไตรวิชั่นจากต่างประเทศได้ถึง 50%
  รวมทั้งเป็นการเพิ่มส่วนแบ่งการตลาด และเพิ่มสัดส่วนรายได้ของบริษัท

  - ซื้อหุ้นของบริษัท แลนดี้ ดีเวลลอปเมนท์ จำกัด โดยเข้าไปถือหุ้นในสัดส่วน 48.87%
  ผลประโยชน์ที่ได้รับจากการเข้าไปถือหุ้น
  คือการใช้ประโยชน์จากโครงการใหม่ที่ตั้งอยู่บริเวณปากซอยลาดพร้าว 19

  - การร่วมลงทุนในบริษัท เทค อะ ลุค จำกัด โดยเข้าไปถือหุ้นในสัดส่วน 25 %
  ด้วยความชำนาญของบริษัท เอง ประกอบกับความชำนาญของ บริษัท สามารถอินโฟ มีเดีย จำกัด
  และ บริษัท แมทชิ่ง สตูดิโอ จำกัด (มหาชน) จะทำให้บริษัท เทค อะ ลุค จำกัด
  เป็นผู้นำสื่อโฆษณาและ ENTERTAINMENTS ในอนาคตต่อไป

  ปี 2548 ซื้อหุ้นเพิ่มของบริษัท เทค อะ ลุค จำกัด ในส่วนของบริษัท แมทชิ่ง สตูดิโอ
  จำกัด(มหาชน) โดยซื้อหุ้นเพิ่มตามสัดส่วนและเพิ่มทุนในบริษัท เทค อะ ลุค จำกัด
  จากการเข้าไปซื้อหุ้นเพิ่มและเพิ่มทุนทำให้สัดส่วนการถือหุ้นจาก 25 % เป็น 33.33 %
  คิดเป็นจำนวนหุ้นจาก 1,250,000 หุ้น เป็น 3,333,334 หุ้น โดยจากการเพิ่มทุน 1,666,667
  หุ้น และซื้อหุ้นเพิ่ม 416,667 หุ้น

2.2 ภาพรวมการประกอบธุรกิจของกลุ่มบริษัท

โครงสร้างการลงทุนของบริษัทและบริษัทย่อย

บริษัท มาสเตอร์ แอด จำกัด (มหาชน) 

จัดตั้งขึ้นเพื่อดำเนินธุรกิจให้บริการและรับจ้างผลิตงานสื่อป้ายโฆษณา ด้วยสื่อป้ายโฆษณาที่มีขนาดใหญ่
ปัจจุบันรายได้หลักมาจากการให้บริการเช่าสื่อป้ายโฆษณา และ การรับจ้างผลิตงานโฆษณา
โดยมีการแบ่งเป็นสื่อป้ายโฆษณาประเภทต่างๆ เช่น Billboard, Trivision, Railway
Billboard และสื่อ Instore Media

นอกจากนี้บริษัทอยู่ระหว่างการเริ่มดำเนินธุรกิจดูแลผลประโยชน์ให้แก่นักกีฬาอีกด้วย
โดยปัจจุบันบริษัทเป็นผู้ดูแลสิทธิประโยชน์ในการโฆษณาประชาสัมพันธ์สินค้าบนเครื่องแต่งกายของแทมมารีน
ธนสุกานต์ (TAMMY)
รวมทั้งในกรณีที่ลูกค้าสนใจให้แทมมารีนเป็นตัวแทนในการโฆษณาประชาสัมพันธ์สินค้าต่างๆ
ในประเทศไทย

บริษัท มาสเตอร์ แอนด์ มอร์ จำกัด 

จัดตั้งขึ้นเพื่อดำเนินธุรกิจให้บริการและรับจ้างผลิตงานสื่อป้ายโฆษณา
แต่มุ่งเน้นการใช้สื่อป้ายโฆษณาที่มีขนาดเล็ก เช่น City Vision, BTS City Vision, Fly
Over Media , Grip Light, Pillars,และ Adshel เป็นต้น บริษัทได้ร่วมลงทุนกับบริษัท
เคลียร์ ชาแนล อินเตอร์เนชั่นแนล จำกัด
ผู้ผลิตสื่อป้ายโฆษณาชั้นนำจากประเทศอังกฤษที่มีประสบการณ์ในการดำเนินธุรกิจมาเป็นเวลานาน
การร่วมทุนดังกล่าวทำให้บริษัทเรียนรู้แนวทางในการพัฒนาและบริหารสื่อป้ายโฆษณา
การนำเสนอสื่อป้ายโฆษณารูปแบบใหม่ๆ และ การนำเทคโนโลยีรูปแบบต่างๆ
มาปรับปรุงและเสริมสร้างประสิทธิภาพให้กับสื่อป้ายโฆษณาที่บริษัทมี
อีกทั้งยังสนับสนุนแนวคิดในการวางเครือข่ายประชาสัมพันธ์ผ่านสื่อป้ายโฆษณา และ
พัฒนาระบบการดำเนินงานของบริษัทให้มีความเป็นสากลเพิ่มขึ้น

บริษัท อิงค์เจ็ท อิมเมจเจส (ประเทศไทย) จำกัด 

จัดตั้งขึ้นเพื่อดำเนินธุรกิจเกี่ยวกับงานผลิตภาพ

โฆษณาด้วยระบบคอมพิวเตอร์ อิงค์เจ็ท ปัจจุบันมีเครื่องผลิตภาพโฆษณาและงานพิมพ์ 3 ขนาด
คือเครื่อง Vutek Printer 18 Dpi เครื่อง Salsa Printer 300 Dpi และ Vutek
Printer 300-720 Dpi ซึ่งสามารถพิมพ์ภาพโฆษณาบนวัสดุ 3 ประเภท คือ

-   บนไวนิล (Vinyl) ซึ่งเป็นพลาสติกผสมกับสารประกอบอื่นๆ เพื่อเพิ่มความยืดหยุ่น
    ทำให้สามารถรับแรงดึง และมีความแข็งแรงเพิ่มขึ้น
    เหมาะสำหรับภาพบนสื่อป้ายโฆษณาประเภท Billboard

-   บน Sticker Vinyl เหมาะสำหรับสื่อป้ายโฆษณาประเภท Trivision

-   บน Sticker Vinyl แบบรูพรุน เหมาะสำหรับการติดตั้งงานพิมพ์บนพื้นกระจก เช่น
    ผนังอาคารที่เป็นกระจก ประตูกระจก เป็นต้น

 บริษัทได้ร่วมลงทุนกับบริษัท อิงค์เจ็ท อิมเมจเจส (เอ็ม) เอสดี เอ็น บีเอชดี จำกัด หนึ่งในผู้นำการผลิตภาพพิมพ์ระบบอิงค์เจ็ทจากประเทศมาเลเชีย การร่วมทุนดังกล่าวทำให้บริษัทเรียนรู้เทคโนโลยีและแนวทางในการดำเนินธุรกิจการพิมพ์ภาพระบบอิงค์เจ็ท อาจกล่าวได้ว่า ในปี 2539 บริษัทเป็นหนึ่งในผู้ให้บริการสื่อป้ายโฆษณารายแรกๆ ที่นำเทคโนโลยีการพิมพ์ภาพระบบอิงค์เจ็ทมาใช้ผลิตภาพบนสื่อป้ายโฆษณา ซึ่งทำให้งานโฆษณาของบริษัทมีความสวยงาม สมจริง และสร้างภาพลักษณ์ที่ดีให้แก่ตัวสินค้าของลูกค้าที่มาใช้บริการ 

บริษัท มาโก้ ไรท์ ซายน์ จำกัด

จัดตั้งขึ้นเพื่อดำเนินธุรกิจในการผลิตเกี่ยวกับอุปกรณ์ Trivision เพื่อส่งให้บริษัท มาสเตอร์ แอด
จำกัด (มหาชน) และ Ritesign USA Inc.
เพื่อใช้งานและจัดจำหน่ายต่อโดยบริษัทจะรับผิดชอบในการจัดจำหน่ายในตลาดเอเชีย ออสเตรเลีย
และนิวซีแลนด์ ส่วน Ritesign USA Inc. จะรับผิดชอบตลาดในอเมริกา ยุโรป
และตะวันออกกลาง การลงทุนในบริษัท มาโก้ ไรท์ ซายน์ จำกัด
ทำให้บริษัทได้รับประโยชน์อย่างมากโดยเฉพาะอย่างยิ่งการที่บริษัทสามารถลดต้นทุนจากการนำเข้ากลไกการขับหมุนระบบ
Trivision จากต่างประเทศถึง 50 % ซึ่งจะเป็นการลดต้นทุนในส่วนของภาษีนำเข้า
ค่าบริการขนส่ง และค่าประกันภัย
และอีกทั้งทำให้บริษัทได้รับโอกาสทางธุรกิจในการได้สิทธิในการจำหน่ายอุปกรณ์ Trivision
แต่เพียงผู้เดียว

บริษัท แลนดี้ ดีเวลลอปเมนท์ จำกัด

จัดตั้งขึ้นเพื่อดำเนินการธุรกิจเกี่ยวกับการให้บริการเช่าอาคารสำนักงาน
ซึ่งจะทำให้บริษัทได้รับผลประโยชน์ เนื่องจาก บริษัทเป็นผู้เช่าอาคารสำนักงานของ บริษัท แลนดี้
ดีเวลลอปเมนท์ จำกัด ตั้งอยู่ริมถนนลาดพร้าว ซอยลาดพร้าว 19
บริษัทพิจารณาแล้วเห็นว่าการลงทุนที่ บริษัท แลนดี้ ดีเวลลอปเมนท์ จำกัด จะทำให้บริษัท
ได้รับประโยชน์สำหรับการเช่าอาคารใหม่

บริษัท เทค อะ ลุค จำกัด 

บริษัท เทค อะ ลุค จำกัด จัดตั้งขึ้นโดย บริษัท สามารถ อินโฟมีเดีย จำกัด และ บริษัท
มาสเตอร์แอด จำกัด (มหาชน) เพื่อทำธุรกิจเกี่ยวกับสื่อป้ายโฆษณาในลักษณะ อิเล็คทรอนิคส์
เรียกว่า LED Bill Board ซึ่งมีขนาดใหญ่ที่สุดในเอเซียตะวันออกเฉียงใต้ด้วยขนาด 131
ตารางเมตร ติดตั้งบริเวณลานด้านหน้า ห้างสรรพสินค้า เซ็นทรัล เวิลด์ พลาซ่า

2.3 โครงสร้างรายได้

โครงสร้างรายได้ของบริษัท มาสเตอร์ แอด จำกัด (มหาชน) และบริษัทย่อย

(หน่วย : ล้านบาท)

  ---------------------- --------- -------- -------- -------- -------- --------
                         2550               2549              2548     

                         มูลค่า      %        มูลค่า     %        มูลค่า     %

  รายได้จากการบริการ       373.94    76.33    417.41   74.74    380.00   68.26

  รายได้จากการผลิต         87.10     17.78    103.70   18.57    133.77   24.02

  รายได้จากการขายสินค้า     12.52     2.56     18.11    3.24     29.73    5.34

  รายได้อื่นๆ               16.32     3.33     19.29    3.45     13.23    2.38

  รวมรายได้               489.88    100.00   558.51   100.00   556.73   100.00
  ---------------------- --------- -------- -------- -------- -------- --------